《次韵和酬隐直忆花见寄之作》
宋代·黄庶

春工不拣势厚薄，染成庭内花梢红。
反拘簿书似机械，不得醉倒眠绿丛。
君时马首正南走，假有樽酒何由同。
馨得蜂蝶似相让，颜色开落轮东风。
公余徘徊独绕树，空有叹恨不可穷。
君虽不见红紫落，亦有惆怅环胸中。
作诗寄我忆花意，句老与古争强雄。
其间摸写景如画，烂熳一片春颜容。
乃知诗家有刀尺，裁翦自夺阴阳功。
诵诗酌酒无厌已，韵险强续惭非工。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。